钦定古今图书集成/明伦汇编/闺媛典/第350卷 > 《纂文》 > 隋
## 钦定古今图书集成/明伦汇编/闺媛典/第350卷 > 《纂文》 > 隋

===红拂===按张说《虬髯客传》：炀帝之幸江都，命司空杨素守西
京。素奢贵自奉，礼异人臣。每宾客上谒，未尝不踞床
而见，令美人捧出，侍婢罗列，颇僭于上，末年益甚。一
日，卫公李靖以布衣来谒，素亦踞见之。靖前揖曰：“天
下方乱，英雄竞起，公为帝室重臣，须以收罗豪杰为
心，不宜踞见宾客。”素敛容与语，大悦。一妓有殊色，执
红拂立于前，独目靖。靖既去，妓指吏问曰：“去者处士，
住何处？”吏具以对，妓颔而去。靖归逆旅，其夜五更初，
忽闻扣门声，靖起问，乃紫衣戴帽人，杖揭一囊。靖问
谁，曰：“妾杨家之红拂妓也。”靖遽延入，脱衣去帽，乃十
八九佳丽人也，素面华衣而拜。靖惊答。妓曰：“妾侍杨
司空久，阅天下人多矣，未有如公者。丝萝非独生，愿
托乔木，故来奔耳。”靖曰：“杨司空权动京师，如何？”曰：“彼
尸居馀气，不足畏也。诸妓知其无成，去者众矣，彼亦
不甚逐也。计之详矣，幸无疑焉。”问其姓，曰：“张。”问伯仲
之次，曰：“最长。”观其肌肤仪状，真天人也。靖不自意，获
之，益喜惧。瞬息万虑不安，而窥户者足无停履。既数
日，闻追访之声，意亦“非峻。”乃雄服乘马，排闼而去。